啄木曲
作者：白居易
朝代：唐

paragraphs: 莫買寶剪刀，虛費千金直。
我有心中愁，知君剪不得。
莫磨解結錐，徒勞人氣力。
我有腸中結，知君解不得。
莫染紅絲線，徒誇好顏色。
我有雙淚珠，知君穿不得。
莫近紅爐火，炎氣徒相逼。
我有兩鬢霜，知君銷不得。
刀不能剪心愁，錐不能解腸結。
線不能穿淚珠，火不能銷鬢雪。
不如飲此神聖桮，萬念千憂一時歇。